SL Uradni list Evropske unije C 185/10

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2011/C 185/05

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„SUSINA DI DRO“

ES št.: IT-PDO-0005-0779-30.06.2009

ZGO ( ) ZOP ( X )

1. Ime:

„Susina di Dro“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda:

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1:

Zaščitena označba porekla „Susina di Dro“ ščiti svež sadež lokalnega kultivarja „Prugna di Dro“, običajno imenovanega „Susina di Dro“.

Sveži sadeži morajo biti ob sprostitvi na trg celi, na videz sveži in zdravi, brez nenavadnih snovi ali vonjev, po obliki ovalni, rahlo podolgovati, s kompaktno pulpo in prekriti z značilnim belkastim oprhom.

Barve, značilne za sveže sadeže, so:

— lupina med škrlatno rdečo in modro barvo s temno vijoličastim odtenkom, s patino oprha, včasih z majhnimi, zelenkasto obarvanimi mesti,

— pulpa rumene ali rumenkasto zelene barve.

Kemijske značilnosti:

Sladkorji – najnižja vrednost ob obiranju 9,0 °Brix.

Polifenoli – najnižja vrednost 900 mg/kg.

ZOP „Susina di Dro“ se pri organoleptičnih značilnostih odlikuje po prefinjenem blagem in kiselkastem, aromatičnem okusu ter po prijetni testeni teksturi.

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Postopki proizvodnje, čiščenja in pakiranja morajo potekati na ozemlju geografskega območja, opredeljenega v točki 4, da se sadeži ne bi pokvarili in splesnili. Poleg tega hitra sklenitev verige dobro vpliva na ohranitev značilne plasti oprha, ki prekriva sadeže.

3.6 Posebna pravila za rezanje, ribanje, pakiranje itd.:

ZOP „Susina di Dro“ je treba pakirati v skladu z veljavno zakonodajo. Vse vrste embalaže je treba zapreti z mrežico, folijo ali pokrovom.

3.7 Posebna pravila za označevanje:

Na embalažah morata biti navedba ZOP „Susina di Dro“ in spodaj opisani logotip. Na njem je prikazana stilizirana sliva vijoličaste barve, na kateri so zeleni listi, sredi slive pa je navedba bele barve „SUSINA DI DRO DOP“ in na njenem notranjem robu „DENOMINAZIONE D’ORIGINE PROTETTA“.

Logotip:

Pri označevanju je prepovedano dodajanje kakršnih koli označb o poreklu, ki niso izrecno predvidene, ali dodatnih oznak, ki bi lahko zavajale potrošnika.

4. Kratka opredelitev geografskega območja:

Proizvodno območje ZOP „Susina di Dro“ v avtonomni pokrajini Trento obsega ozemlja teh občin: Arco, Bleggio Inferiore, Bleggio Superiore, Calavino, Cavedine, Fiavè, Dorsino, Drena, Dro, Lasino, Lomaso, Nago-Torbole, Padergnone, Riva del Garda, San Lorenzo in Banale, Stenico, Tenno, Terlago, Vezzano in Trento, ki je omejena na enote Cadine, Sopramonte, Sant’Anna, Vigolo Baselga in Baselga del Bondone.

5. Povezava z geografskim območjem:

5.1 Posebnost geografskega območja:

Proizvodno območje ZOP „Susina di Dro“ se odlikuje po posebnem podnebju zlasti zaradi Gardskega jezera. Čeprav leži sredi alpskega loka, so temperature posebno blage, kar potrjuje letno povprečje 12,4 °C. Območje ima poleg tega dolgo svetlo obdobje zaradi skoraj stalno jasnega neba: tako dnevna svetloba traja povprečno 10 ur, kar je skupaj 36 000 sekund osončenosti (vsakoletna povprečna številka na dan 21. junija). Tudi v zimskih mesecih, za katere je v predalpski Italiji ter v Srednji in Zahodni Evropi značilna pogosta oblačnost, je tukaj mesečno od 100 do 120 ur sonca, kar pomeni povprečno od 3 do 4 ure sonca dnevno. Vzrok za ta pojav je zlasti periodičnost vetrov, in sicer izmenjevanje spuščajočih se tokov iz dolin in dvigajočih se tokov (imenovanih „Òra del Garda“) z jezera. Blag veter Òra del Garda ne zagotavlja samo jasnega neba, temveč pozimi kljubuje tudi mrzlim severnim vetrovom, poleti pa blagodejno vpliva na najvišje popoldanske temperature, zaradi katerih bi se brez tega vpliva fenolna sestavina v sadežu pokvarila, kopičenje sladkorjev pa bi bilo oteženo. Zime so torej na proizvodnem območju ZOP „Susina di Dro“ posebno blage, poletja pa samo občasno beležijo obdobja suše in velike vročine. Te značilnosti dopolnjujejo dragocene pedološke značilnosti, ki so geološko nastale iz morskih usedlin. Na praktično vsem območju se tla odlikujejo po rahlo alkalni reakciji, ugodnem pogoju za razpoložljivost in dinamiko mineralnih sestavin, zlasti absorpcijo fosforja, kalcija in magnezija.

5.2 Posebnost proizvoda:

Sadež „Susina di Dro“ je avtohtoni kultivar, ki ga že dolgo gojijo v dolini reke Sarca, kjer se je genetsko stabiliziral.

Posebna vrednost ZOP „Susina di Dro“ je v vsebnosti polifenolov. Ti odločilno vplivajo na organoleptične značilnosti, barvo in okus sadeža ter so posebno koristni s farmakološkega vidika.

Za sadeže je značilna tudi zelo majhna vsebnost sladkorjev, kar je odločilno za pridobitev značilnega blagega in kiselkastega okusa tega lokalnega ekotipa.

Posebnost sadeža zaradi vsebnosti polifenolov in sladkorjev je poudarjena tudi v študijah, objavljenih že od leta 1975. Ta zbirka podatkov, skupaj z nekaterimi novejšimi študijami o značilnostih sadeža „Susina di Dro“ kaže, da so te že dolgo priznane in potrjene.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

Lokalni kultivar „Prugna di Dro“ je plod stoletne selekcije, ki jo je omogočilo znanje kmetovalcev na proizvodnem območju, ki so pridobivali nove rastline zlasti iz semen ali stranskih poganjkov iz korenine ter izvajali stalen nadzor in pritisk za genetsko izboljšanje mase, temelječe na opazovanju fenotipskih značilnosti, povezanih zlasti s proizvodnimi značilnostmi kultur in organoleptičnimi značilnostmi sadežev.

Nastanek in kopičenje polifenolov in sladkorjev v ZOP „Susina di Dro“ sta tesno povezana s podnebjem proizvodnega območja, zlasti s količino sončnega sevanja, ki ga prejemajo rastline in ki vpliva na območne temperature. Ti podnebni dejavniki so temeljni za raven in ritem dejavnosti encimov, vključenih v fenolno presnovo, in postopke fotosinteze, ki določajo kopičenje ogljikovih hidratov in s tem sladkorjev.

Ti biološki pojavi so povezani s posebno ugodnimi razmerami proizvodnega območja, ki so posledica blagodejnega vpliva Gardskega jezera, največjega v Italiji, in njegovih blagih vetrov. Značilen blag veter „Òra del Garda“, zaradi katerega je popoldne nebo jasno, najvišje poletne temperature pa ublažene, je posebno pomemben.

Kopičenje antocianov v lupini, barvil, zaradi katerih se sliva obarva modro z vijoličastim odtenkom, je precej odvisno od količine stranskega sevanja, ki ga prestrežejo sadeži, vsebnost sladkorja pa je povezana z lokalnimi temperaturami, ki zaradi blagodejnega vpliva blagih vetrov kulturam ne povzročajo stresa.

Gojenje sadeža z ZOP „Susina di Dro“ je na zadevnem proizvodnem območju tudi temeljnega družbeno-gospodarskega pomena, ki je primerljiv z gojenjem vinske trte in jabolk.

Gojenje slive je že stoletja močno zasidrano v regionalni kulturi, o čemer priča navedba v 42 specifikacijah „Carte di Regola“ (kodeksi praks) iz nižine reke Sarca, ki segajo v leto 1284.

Nedavno je celotna skupnost iz doline reke Sarca, ki si že od nekdaj želi povečati vrednost kakovostne posebnosti ZOP „Susina di Dro“, združila sile na kulturnem področju ter razvila turistično, ozemeljsko in kmetijsko-živilsko obarvano ponudbo. Med najpomembnejšimi pobudami je „Settimana del Prugno Fiorito di Dro“ (Teden cvetoče slive Dro). To srečanje, ki se prireja že od 70. let, se je potem preoblikovalo v eno najsodobnejših prireditev, ki poteka avgusta in se danes imenuje „Dro: il tempo delle prugne“ (Dro: čas sliv).

Sklic na objavo specifikacije:

(člen 5(7) Uredbe (ES) št. 510/2006)

Ta uprava je sprožila nacionalni postopek ugovora z objavo predloga za priznanje zaščitene geografske označbe „Susina di Dro“ v Uradnem listu Italijanske republike št. 100 z dne 2. maja 2009.

Celotno besedilo proizvodne specifikacije je na voljo na spletni strani:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

ali

neposredno na domači strani ministrstva za kmetijsko, prehrambno in gozdarsko politiko (http://www.politicheagricole.it) v razdelku „Prodotti di Qualità“ (Kakovostni proizvodi) (na levi strani zaslona) in nato „Disciplinari di Produzione all’esame dell’UE [regolamento (CE) n. 510/2006]“ (Specifikacije, predložene v preučitev EU (Uredba (ES) št. 510/2006)).

(1) UL L 93, 31.3.2006, str. 12.